CELEX: 
Language: fi
Date: 2021-07-12 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) 2018/848 liitteen II muuttamisesta luonnonmukaisen tuotannon toimijoiden kirjanpitovaatimusten osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Asetuksen (EU) 2018/848, jota aletaan soveltaa 1 päivänä tammikuuta 2022, hyväksymisen johdosta on tarpeen antaa delegoitu asetus, jolla muutetaan kyseistä asetusta, jotta voidaan vahvistaa lisäsäännöt, joiden mukaisesti toimijoiden, toimijaryhmien ja alihankkijoiden on pidettävä kirjaa luonnonmukaisesta tuotannostaan osoittaakseen luonnonmukaista tuotantoa koskevien sääntöjen noudattamisen. Luomualalla on varmistettava oikeusvarmuus näihin seikkoihin sovellettavien sääntöjen osalta, ja jäsenvaltioilla on oltava riittävästi aikaa sisällyttää nämä uudet säännöt kansalliseen lainsäädäntöönsä.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Säädöksestä keskusteltiin perusteellisesti jäsenvaltioiden kanssa luonnonmukaista tuotantoa käsittelevässä asiantuntijaryhmässä sekä luonnonmukaisen tuotannon alan tärkeimpien järjestöjen eli IFOAMin (Kansainvälinen luomualan järjestöjen liitto), COPA-COGECA:n (Maatalouden tuottajajärjestöjen keskusjärjestö) ja EOCC:n (Euroopan luonnonmukaisten tuotteiden sertifioijien neuvosto) kanssa. Maatalouden ja maaseudun kehittämisen pääosasto teki näitä sääntöjä laatiessaan läheistä yhteistyötä muiden pääosastojen kanssa näiden erityisasiantuntemuksen alalla. WTO-kumppaneille ilmoitettiin asiasta ja julkisia kuulemisia järjestettiin. Kaikkia palautemekanismilla julkisen kuulemisen yhteydessä saatuja kommentteja on tarkasteltu, ja ehdotetun säädöksen liitettä on hieman muutettu tekstin selventämiseksi ja sen välttämiseksi, että 2 kohdan c alakohdassa käytetään ilmaisua ”täydennysrehut”, mahdollisia poikkeuksia koskevien tietojen selventämiseksi siltä osin, kuin on kyse 1 kohdan d alakohtaan, 2 kohdan a alakohtaan, 3 kohdan a alakohtaan ja 4 kohdan b alakohtaan lisätystä viittauksesta asiakirjatodisteiden saatavuuteen, ja lopuksi eri tuotantopanosten tyypin ilmoittamista koskevan vaatimuksen poistamiseksi, kun liitteen 1 kohdan a, b ja c alakohdassa, 2 kohdan d ja e alakohdassa, 3 kohdan b, f ja g alakohdassa, 4 kohdan c alakohdassa, 5 kohdan b alakohdassa sekä 6 ja 7 kohdassa edellytetään nimen ja muiden tietojen ilmoittamista.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Tässä delegoidussa säädöksessä vahvistetaan lisäsäännöt, joilla muutetaan asetuksen (EU) 2018/848 liitettä II siltä osin kuin on kyse kirjanpitovaatimuksista sen osoittamiseksi, että luonnonmukaisen tuotantoketjun toimijat, toimijaryhmät ja alihankkijat noudattavat luonnonmukaista tuotantoa koskevia sääntöjä.
            
            
               KOMISSION DELEGOITU ASETUS (EU) …/…,
            
            
               annettu 12.7.2021,
            
            
               Euroopan parlamentin ja neuvoston asetuksen (EU) 2018/848 liitteen II muuttamisesta luonnonmukaisen tuotannon toimijoiden kirjanpitovaatimusten osalta
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon luonnonmukaisesta tuotannosta ja luonnonmukaisesti tuotettujen tuotteiden merkinnöistä ja neuvoston asetuksen (EY) N:o 834/2007 kumoamisesta 30 päivänä toukokuuta 2018 annetun Euroopan parlamentin ja neuvoston asetuksen (EU) 2018/848
                  1
                ja erityisesti sen 34 artiklan 8 kohdan,
            
            
               sekä katsoo seuraavaa:
            
            
               (1)Asetuksen (EU) 2018/848 liitteessä II vahvistetaan tiettyjä vaatimuksia, jotka koskevat erityisiä tuotantosääntöjä koskevaa kirjanpitoa. Kirjatut tiedot voivat olla merkityksellisiä jäljitettävyyttä, sisäistä laadunvalvontaa ja kyseisessä liitteessä vahvistettujen yksityiskohtaisten luonnonmukaista tuotantoa koskevien sääntöjen noudattamisen arviointia varten. 
            
            
               (2)Sen estämättä, mitä asetuksen (EU) 2018/848 9 artiklan 10 kohdan c alakohdassa, 34 artiklan 5 kohdassa ja 39 artiklan 1 kohdan a alakohdassa säädetään kirjanpidosta, on tarpeen täsmentää kirjanpidon vähimmäisvaatimuksia kullakin tuotantoalueella, joka kuuluu kyseisen asetuksen liitteen II eri osien soveltamisalaan. 
            
            
               (3)Lisäksi on tarpeen ottaa käyttöön tiettyjä erityistekijöitä johdonmukaisen ja yhdenmukaisen kirjanpidon varmistamiseksi. Sitä pidetään ratkaisevan tärkeänä, jotta toimijat voivat esittää näyttöä luonnonmukaista tuotantoa koskevien sääntöjen tehokkaasta soveltamisesta.
            
            
               (4)Tällä asetuksella tehtävät muutokset eivät rajoita muissa unionin säädöksissä, kuten elintarvikkeita ja elintarviketurvallisuutta, rehuja ja rehuturvallisuuta, eläinten terveyttä ja hyvinvointia, kasvien terveyttä, kasvinsuojelua ja kasvien lisäysaineistoa koskevissa säädöksissä, vahvistettujen kirjanpitovaatimusten soveltamista. Näin ollen asetuksen (EU) 2018/848 soveltamiseksi toimijoiden, jotka jo täyttävät muiden unionin säädösten mukaiset kirjanpitovaatimukset, on kirjattava ainoastaan täydentävät tekijät, joiden avulla voidaan todentaa luonnonmukaista tuotantoa koskevien sääntöjen noudattaminen, ilman että tietoja olisi kirjattava toista kertaa. Tietyt kirjanpitovaatimukset on kuitenkin toistettu asetuksen (EU) 2018/848 liitteessä II, sellaisena kuin se on muutettuna tällä asetuksella, koska ne koskevat kolmansien maiden toimijoita.
            
         
         
            
               (5)Kasvintuotantoa koskevien sääntöjen osalta lannoitteiden ja maanparannusaineiden käyttöä koskevien tietojen kirjaamiseen on tarpeen sisällyttää tiettyjä käyttöparametreja, koska lannoitteiden käyttöön luonnonmukaisessa tuotannossa sovelletaan sekä määrällisiä että laadullisia rajoituksia, jotka on otettava huomioon, kun agronomiset toimenpiteet eivät riitä täyttämään kasvien ravitsemuksellisia tarpeita.
            
            
               (6)Kasvinsuojeluaineiden sekä puhdistus- ja desinfiointiaineiden, kuten biosidien ja pesuaineiden, käyttöön sovelletaan luonnonmukaisessa tuotannossa rajoituksia, ja se rajoitetaan tapauksiin, joissa ennaltaehkäisevät toimenpiteet eivät estäneet tuhoojien ja tautien esiintymistä ja leviämistä, ja kaikissa tapauksissa tuotteisiin ja aineisiin, jotka on hyväksytty asetuksen (EU) 2018/848 24 artiklan nojalla. On tarpeen edellyttää, että toimijat kirjaavat yksityiskohtaiset soveltamisedellytykset, kun heidän on turvauduttava kasvinsuojeluaineen, biosidin tai pesuaineen käyttöön, jotta he voivat tarvittaessa osoittaa sovellettavien rajoitusten ja suositellun tiheyden noudattamisen sekä sadonkorjuuta edeltävän ajan noudattamisen, sanotun kuitenkaan rajoittamatta Euroopan parlamentin ja neuvoston asetuksissa (EY) N:o 1107/2009
                  2
                ja (EY) N:o 852/2004
                  3
                vahvistettujen tietojen kirjaamista koskevien vaatimusten soveltamista. 
            
            
               (7)Koska viljelylohkoilla voi olla erilaisia ominaisuuksia ja eri viljelykasveja, agronomiset olosuhteet voivat vaihdella. Tämä tarkoittaa sitä, että ulkopuolisia tuotantopanoksia käytettäessä niiden käyttö vaihtelee lohkoittain. Sen vuoksi ulkopuoliset tuotantopanokset olisi kirjattava sille lohkolle, jolla tuotantopanosta käytetään, jotta toimijat voivat seurata tehokkuutta ja toimittaa asianmukaiset tiedot jäljitettävyyttä varten ja tarvittaessa asiakirjatodisteet, jotka liittyvät asetuksen (EU) 2018/848 liitteessä II olevan I osan 1.8.5 kohdan mukaisesti saatuun poikkeukseen, joka koskee kasvintuotannon sääntöjä. 
            
            
               (8)Luonnonvaraisia kasveja ja niistä saatavia tuotteita kerättäessä on tarpeen edellyttää, että toimijat pitävät kirjaa kyseisistä lajeista sekä keräysmääristä ja -jaksoista kussakin luonnollisessa elinympäristössä jäljitettävyyden varmistamiseksi ja luonnollisen elinympäristön edellytysten täyttymisen todentamiseksi. 
            
            
               (9)Kotieläintuotantoa koskevien sääntöjen osalta, jos myönnetään poikkeuksia kyseisiin sääntöihin asetuksen (EU) 2018/848 liitteessä II olevan II osan 1.3.4.3, 1.3.4.4, 1.7.5 ja 1.7.8 kohdan sekä 1.9.3.1 kohdan c alakohdan ja 1.9.4.2 kohdan c alakohdan mukaisesti, toimijoiden olisi pidettävä saatavilla tällaisiin poikkeuksiin liittyvät asiakirjatodisteet, jotta voidaan mahdollistaa jäljitettävyys ja valvoa sovellettavien edellytysten noudattamista.
            
            
               (10)Toimijoiden olisi pidettävä yksityiskohtaisesti kirjaa tilalle tuotujen eläinten alkuperästä ja niitä koskevista aiemmista eläinlääkinnällisistä merkinnöistä, jotta voidaan varmistaa jäljitettävyys ja osoittaa, että asetuksen (EU) 2018/848 liitteessä II olevassa II ja III osassa vahvistettuja erityisedellytyksiä noudatetaan, sanotun kuitenkaan rajoittamatta asetuksen (EY) N:o 852/2004 ja Euroopan parlamentin ja neuvoston asetuksen (EU) 2016/429
                  4
                vaatimusten soveltamista. 
            
            
               (11)Lisäksi toimijoiden olisi asetuksen (EU) 2018/848 liitteessä II olevassa II osassa eri eläinryhmiä varten vahvistettujen lajikohtaisten ravitsemuksellisten tarpeiden ja asiaa koskevien ravintosääntöjen noudattamisen dokumentoimiseksi pidettävä yksityiskohtaista kirjaa ruokintajärjestelmästä ja laidunkausista.
            
            
               (12)Luonnonmukaista tuotantoa koskevissa säännöissä asetettujen erityisten rajoitusten vuoksi on aiheellista vahvistaa joitakin erityisvaatimuksia eläinlääkinnällisiä hoitoja sekä rakennusten, laitteiden ja eläinten puhdistusta ja desinfiointia koskevaa kirjanpitoa varten, jotta toimijat voivat osoittaa toimivaltaiselle viranomaiselle tai valvontaelimelle, että asianmukaisia vaatimuksia noudatetaan, ja samalla mahdollistaa tehokkuuden sekä varoaikojen noudattamisen todentamisen, sanotun kuitenkaan rajoittamatta asetuksessa (EY) N:o 852/2004, asetuksessa (EU) 2016/429, Euroopan parlamentin ja neuvoston asetuksessa (EY) N:o 1760/2000
                  5
                ja Euroopan parlamentin ja neuvoston direktiivissä 2001/82/EY
                  6
                vahvistettujen tietojen kirjaamista ja tunnistamista koskevien vaatimusten soveltamista.
            
            
               (13)Jotta voidaan mahdollistaa jäljitettävyys ja luonnonmukaista tuotantoa koskevien sääntöjen noudattamisen todentaminen, mukaan lukien eri lajien siirtymävaiheita koskevat säännöt, toimijoiden on pidettävä yksityiskohtaisesti kirjaa kaikista tilalle tulevista tai sieltä lähtevistä eläimistä, sanotun kuitenkaan rajoittamatta Euroopan parlamentin ja neuvoston asetuksessa (EY) N:o 178/2002
                  7
                vahvistettujen jäljitettävyysvaatimusten soveltamista. 
            
            
               (14)Siipikarjan suojia ja tuotantoa koskeviin vaatimuksiin sisältyy erityisvaatimuksia, joita sovelletaan tiettyihin kasvatusmenetelmiin tyhjänä pidon osalta. Asianmukaiset asiakirjatodisteet olisi säilytettävä asianmukaisen seurannan mahdollistamiseksi. 
            
            
               (15)Kun otetaan huomioon, että mehiläistarhat olisi hyvä sijoittaa alueille, joilla varmistettaisiin meden ja siitepölyn saatavuus luonnonmukaisista viljelmistä tai luonnonvaraisilta saastumattomilta alueilta taikka viljelykasveista, jotka on käsitelty ympäristövaikutukseltaan vähäisin menetelmin, mehiläistarhojen saastumisen välttämiseksi, on tarpeen, että toimijat pitävät karttaa käytetyistä alueista sekä kirjaa mehiläispesiin mahdollisesti käytetyistä ulkopuolisista tuotantopanoksista ja niille suoritetuista toimista.
            
            
               (16)Vesiviljelyeläinten tuotantoa koskevien sääntöjen osalta, jos myönnetään poikkeuksia kyseisiin sääntöihin asetuksen (EU) 2018/848 liitteessä II olevan III osan 3.1.2.1 kohdan d ja e alakohdan mukaisesti, toimijoiden olisi säilytettävä tällaisiin poikkeuksiin liittyvät asiakirjatodisteet, jotta voidaan mahdollistaa jäljitettävyys ja valvoa sovellettavien edellytysten noudattamista.
            
            
               (17)Ulkoisten tuotantopanosten käyttöön sovelletaan asetuksen (EU) 2018/848 mukaisia rajoituksia, ja siitä on pidettävä kirjaa samoin kuin luonnonmukaisessa leväntuotannossa käytettävien lannoitteiden tai ravinteiden tapauksessa: niitä voidaan käyttää ainoastaan, jos ne on hyväksytty kyseisen asetuksen 24 artiklan nojalla, ja niitä saa käyttää ainoastaan sisätiloissa ja tietyin edellytyksin. Sen vuoksi toimijoiden olisi pidettävä kirjaa tällaisista käyttötarkoituksista osoittaakseen, että sovellettavia edellytyksiä noudatetaan. 
            
            
               (18)On myös tarpeen vahvistaa kirjanpitoa koskevia vaatimuksia, jotka koskevat jalostukseen ja jatkokasvatukseen tarkoitettuja poikasia koskevia erityissäännöksiä, erityisesti vaatimuksia, jotka koskevat niiden tarkkaa esiintymisajankohtaa eläinten tuotantosyklissä sekä ensimmäistä siirtymävaihetta.
            
            
               (19)Vesiviljelyeläinten ruokintajärjestelmien tarkoituksena on vastata kunkin lajin erityisiin ravitsemuksellisiin tarpeisiin eri kehitysvaiheissa. Kun otetaan huomioon hyväksyttyjä rehuaineita koskevat yksityiskohtaiset säännökset, myös silloin, kun rehuaineet ovat peräisin muusta kuin luonnonmukaisesta tuotannosta, ruokintajärjestelmästä olisi sen vuoksi pidettävä kirjaa kunkin lajin osalta sekä tiedot eri kehitysvaiheista.
            
            
               (20)Vesiviljelyeläinten terveydenhuolto perustuu ennaltaehkäisyyn ja eläinten hyvinvoinnin seurantaan. Sen vuoksi on tarpeen pitää kirjaa toteutetuista toimista, jotta käytettäisiin mahdollisimman vähän eläinlääkinnällisiä hoitoja, joihin sovelletaan tiheyden ja lukumäärän osalta tiukkoja rajoituksia, jotka riippuvat kyseisen lajin elinkaaren kestosta. On tarpeen säätää vastaavista kirjanpitoa koskevista vaatimuksista. 
            
            
               (21)Eläinten hyvinvointi riippuu asianmukaisista eläintuotannon käytännöistä. Vesiviljelyssä veden laatu ja eläintiheyden rajat sekä asiaankuuluvat kemialliset ja fysikaaliset parametrit ovat olennaisen tärkeitä eläinten hyvinvoinnin kannalta. Sen vuoksi on tarpeen pitää kirjaa tällaisista tiedoista sekä toteutettujen tukitoimien tyypistä ja ajankohdasta, jotta voidaan seurata vesiviljelyeläinten parhaiden olosuhteiden säilymistä ja luonnonmukaisen tuotannon sääntöjen noudattamiseksi toteutettuja toimenpiteitä kyseisten eläinten eri kehitysvaiheissa. Luonnonmukaisessa vesiviljelyssä ilmastuksen käyttö on sallittua, mutta hapen käyttö on rajoitettu erityistapauksiin. Tämän vuoksi tällaisista tukitoimityypeistä olisi pidettävä kirjaa. 
            
            
               (22)Luonnonmukaisia jalostettuja elintarvikkeita ja/tai luonnonmukaisia jalostettuja rehuja tuottavien toimijoiden olisi pidettävä yksityiskohtaisesti kirjaa luonnonmukaisen tuotannon sääntöjen noudattamisen osoittamiseksi, erityisesti luonnonmukaisten tuotteiden vaatimustenmukaisuuden varmistamiseksi käyttöön otettujen varotoimenpiteiden sekä ulkopuolisten tuotantopanosten ja puhdistus- ja desinfiointituotteiden käyttöä koskevien erityisedellytysten osalta, sanotun kuitenkaan rajoittamatta asetuksen (EY) N:o 852/2004 mukaisten kirjanpitovaatimusten soveltamista. Jotta tuotantopanosten ja tuotosten välinen tasapaino voidaan todentaa asianmukaisesti, toimijoiden olisi lisäksi pidettävä saatavilla tiedot käytetyistä tuotantopanoksista ja yhdistelmätuotteiden osalta täydelliset reseptit/kaavat sekä tarvittaessa asiakirjatodisteet muiden kuin luonnonmukaisten maatalousperäisten ainesosien käyttöä koskevista luvista asetuksen (EU) 2018/848 25 artiklan mukaisesti.
            
            
               (23)Luonnonmukaisia viinejä tuottavien toimijoiden olisi pidettävä yksityiskohtaisesti kirjaa luonnonmukaista tuotantoa koskevien sääntöjen noudattamisen osoittamiseksi erityisesti niiden ulkopuolisten tuotteiden ja aineiden osalta, joita käytetään viinintuotannossa sekä puhdistuksessa ja desinfioinnissa, sanotun kuitenkaan rajoittamatta asetuksen (EY) N:o 852/2004 mukaisten kirjanpitovaatimusten soveltamista.
            
            
               (24)Luonnonmukaista hiivaa tuottavien toimijoiden olisi pidettävä yksityiskohtaisesti kirjaa osoittaakseen, että luonnonmukaista tuotantoa koskevia sääntöjä noudatetaan erityisesti niiden tuotteiden ja aineiden osalta, joita käytetään hiivan tuotannossa sekä puhdistuksessa ja desinfioinnissa, sanotun kuitenkaan rajoittamatta asetuksen (EY) N:o 852/2004 mukaisten kirjanpitovaatimusten soveltamista.
            
         
         
            
               (25)Asetuksen (EU) 2018/848 liitettä II olisi näin ollen muutettava.
            
            
               (26)Selkeyden ja oikeusvarmuuden vuoksi tätä asetusta olisi sovellettava asetuksen (EU) 2018/848 soveltamispäivästä,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Muutetaan asetuksen (EU) 2018/848 liite II tämän asetuksen liitteen mukaisesti. 
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Sitä sovelletaan 1 päivästä tammikuuta 2022.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 12.7.2021
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        EUVL L 150, 14.6.2018, s. 1.
               
               
                  
                     (2)
                  
                  
                        Euroopan parlamentin ja neuvoston asetus (EY) N:o 1107/2009, annettu 21 päivänä lokakuuta 2009, kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta (EUVL L 309, 24.11.2009, s. 1).
                  
               
               
                  
                     (3)
                  
                  
                        Euroopan parlamentin ja neuvoston asetus (EY) N:o 852/2004, annettu 29 päivänä huhtikuuta 2004, elintarvikehygieniasta (EUVL L 139, 30.4.2004, s. 1).
                  
               
               
                  
                     (4)
                  
                  
                        Euroopan parlamentin ja neuvoston asetus (EU) 2016/429, annettu 9 päivänä maaliskuuta 2016, tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta (”eläinterveyssäännöstö”) (EUVL L 84, 31.3.2016, s. 1).
                  
               
               
                  
                     (5)
                  
                  
                        Euroopan parlamentin ja neuvoston asetus (EY) N:o 1760/2000, annettu 17 päivänä heinäkuuta 2000, nautaeläinten tunnistus- ja rekisteröintijärjestelmän käyttöönottamisesta sekä naudanlihan ja naudanlihatuotteiden pakollisesta merkitsemisestä ja neuvoston asetuksen (EY) N:o 820/97 kumoamisesta (EYVL L 204, 11.8.2000, s. 1).
                  
               
               
                  
                     (6)
                  
                  
                        Euroopan parlamentin ja neuvoston direktiivi 2001/82/EY, annettu 6 päivänä marraskuuta 2001, eläinlääkkeitä koskevista yhteisön säännöistä (EYVL L 311, 28.11.2001, s. 1). 
                  
               
               
                  
                     (7)
                  
                        Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä (EYVL L 31, 1.2.2002, s. 1).
               
            
      
    ---documentbreak--- 
      
         
         
            
               LIITE 
            
            
               Muutetaan asetuksen (EU) 2018/848 liite II seuraavasti: 
            
            
               1) Muutetaan I osa seuraavasti:
            
            
               a) Korvataan 1.9.3 kohdan toinen virke seuraavasti:
            
            
               ”Toimijoiden on pidettävä kirjaa näiden tuotteiden käytöstä, mukaan lukien kunkin tuotteen käyttöpäivä tai -päivät, tuotteen nimi, käytetty määrä sekä kyseessä olevat viljelykasvi ja lohkot.”
            
            
               b) Korvataan 1.10.2 kohdan toinen virke seuraavasti:
            
            
               ”Toimijoiden on pidettävä kirjaa tällaisten tuotteiden käytön tarpeellisuudesta, mukaan lukien kunkin tuotteen käyttöpäivä tai -päivät, tuotteen nimi, sen tehoaineet, käytetty määrä, kyseessä olevat viljelykasvi ja lohkot sekä torjuttava tuhooja tai tauti.”
            
            
               c) Lisätään 1.11 kohtaan virke seuraavasti:
            
            
               ”Toimijoiden on pidettävä kirjaa näiden tuotteiden käytöstä, mukaan lukien kunkin tuotteen käyttöpäivä tai -päivät, tuotteen nimi, tehoaineet sekä käyttöpaikka.”
            
            
               d) Lisätään 1.12 kohtaan virke seuraavasti:
            
            
               ”Toimijoiden on erityisesti pidettävä kirjaa kaikista muista kullakin lohkolla käytetyistä ulkopuolisista tuotantopanoksista ja tarvittaessa pidettävä saatavilla asiakirjatodisteet kaikista 1.8.5 kohdan mukaisesti saaduista poikkeuksista tuotantoa koskeviin sääntöihin.”
            
            
               e) Lisätään 2.2 kohtaan kappale seuraavasti:
            
            
               ”Toimijoiden on pidettävä kirjaa keruuajasta ja -paikasta, asianomaisista lajeista ja kerättyjen luonnonvaraisten kasvien määrästä.”
            
            
               2) Muutetaan II osa seuraavasti:
            
            
               a) Lisätään 1.1 kohtaan kappale seuraavasti:
            
            
               ”Toimijoiden on pidettävä saatavilla asiakirjatodisteet kaikista 1.3.4.3, 1.3.4.4, 1.7.5 ja 1.7.8 kohdan sekä 1.9.3.1 kohdan c alakohdan ja 1.9.4.2 kohdan c alakohdan mukaisesti saaduista poikkeuksista kotieläintuotantoa koskeviin sääntöihin.”
            
            
               b) Lisätään 1.3.4.5 kohta seuraavasti:
            
            
               ”1.3.4.5 Toimijoiden on pidettävä kirjaa tai säilytettävä asiakirjatodisteet eläinten alkuperästä siten, että yksilöidään eläimet asianmukaisten järjestelmien mukaisesti (yksittäinen eläin tai erä/parvi/mehiläispesä), tilalle tuotujen eläinten eläinlääkinnällisistä merkinnöistä, saapumispäivästä ja siirtymävaiheesta.”
            
            
               c) Lisätään 1.4.4 kohta seuraavasti:
            
         
         
            
               ”1.4.4 Ruokintajärjestelmää koskeva kirjanpito 
            
            
               Toimijoiden on pidettävä kirjaa ruokintajärjestelmästä ja tarvittaessa laidunkaudesta. Niiden on erityisesti pidettävä kirjaa rehun nimestä, mukaan lukien käytetyn rehun muoto, esim. rehuseos, eri rehuaineiden osuuksista annoksissa sekä omalta tilaltaan tai samalta alueelta peräisin olevan rehun osuudesta ja tarvittaessa ajanjaksoista, joina laidunalueita on käytetty, ajanjaksoista, joina on harjoitettu vuodenaikojen mukaista siirtymistä laitumelta toiselle, jos mahdollisuutta on rajoitettu, sekä asiakirjatodisteita 1.4.2 ja 1.4.3 kohdan soveltamisesta.”
            
            
               d) Lisätään 1.5.1.6 kohtaan virke seuraavasti:
            
            
               ”Toimijoiden on pidettävä kirjaa näiden tuotteiden käytöstä, mukaan lukien tuotteen käyttöpäivä tai -päivät, tuotteen nimi, tehoaineet sekä käyttöpaikka.”
            
            
               e) Lisätään 1.5.2.7 kohta seuraavasti:
            
            
               ”1.5.2.7 Toimijoiden on pidettävä kirjaa tai säilytettävä asiakirjatodisteet kaikista annetuista hoidoista ja erityisesti hoidettujen eläinten tunnistetiedot, hoidon päivämäärä, diagnoosi, annostus, hoitoon käytetyn tuotteen nimi sekä tarvittaessa eläinlääkärin määräys eläinlääketieteellistä hoitoa varten sekä sovellettu varoaika, ennen kuin kotieläintuotteita voidaan pitää kaupan ja merkitä luonnonmukaisiksi.”
            
            
               f) Lisätään 1.7.12 kohta seuraavasti:
            
            
               ”1.7.12. Toimijoiden on pidettävä kirjaa tai säilytettävä asiakirjatodisteet kaikista sovelletuista toimista ja perusteltava 1.7.5, 1.7.8, 1.7.9 tai 1.7.10 kohdan soveltaminen. Tilalta lähtevien eläinten osalta on tarvittaessa kirjattava seuraavat tiedot: ikä, eläinten lukumäärä, teuraseläinten paino, asianmukaiset tunnistetiedot (eläintä kohti tai erää/parvea/mehiläispesää kohti), lähtöpäivä ja määräpaikka.”
            
            
               g) Korvataan 1.9.4.4 kohdan c alakohta seuraavasti:
            
            
               ”c) rakennukset on tyhjennettävä jokaisen kasvatetun siipikarjaerän jälkeen. Tänä aikana rakennus laitteineen on puhdistettava ja desinfioitava. Lisäksi ulkotarhat on kasvuston takaisinkasvun mahdollistamiseksi pidettävä tyhjillään kunkin kasvatetun siipikarjaerän jälkeen tietyn, jäsenvaltion vahvistaman ajanjakson ajan. Toimijan on pidettävä kirjaa tai säilytettävä asiakirjatodisteet tällaisen ajanjakson soveltamisesta. Näitä vaatimuksia ei sovelleta, kun siipikarjaa ei kasvateta erissä, sitä ei pidetä ulkotarhassa ja se voi liikkua vapaasti koko päivän ajan;”
            
            
               h) Lisätään 1.9.6.6. kohta seuraavasti:
            
            
               ”1.9.6.6 Tietojen kirjaamista koskevat velvoitteet 
            
            
               Toimijoiden on pidettävä tarkoituksenmukaisessa mittakaavassa mehiläispesien sijaintia koskevaa karttaa tai kirjattava mehiläispesien maantieteelliset koordinaatit; nämä tiedot on toimitettava valvontaviranomaiselle tai tarkastuslaitokselle, jotta voidaan osoittaa, että alueet, joihin yhdyskunnista on pääsy, täyttävät tämän asetuksen vaatimukset. 
            
            
               Ruokinnan osalta mehiläistarhoja koskeviin tietoihin on sisällytettävä seuraavat: käytetyn tuotteen nimi, päivämäärät, määrät ja pesät, joissa tuotetta käytetään. 
            
            
               Vyöhyke, jolla mehiläistarha sijaitsee, on kirjattava yhdessä mehiläispesien tunnistetietojen ja siirtoajankohdan kanssa. 
            
            
               Kaikki sovellettavat toimenpiteet on kirjattava mehiläistarhan tietoihin, mukaan lukien laatikoiden poistot ja hunajan keräämistoimet. Myös hunajan keräysmäärät ja -päivät on kirjattava.”
            
            
               3) Muutetaan III osa seuraavasti:
            
            
               a) Lisätään 1.11 kohta seuraavasti:
            
            
               ”1.11 Toimijoiden on pidettävä saatavilla asiakirjatodisteet 3.1.2.1 kohdan d ja e alakohdan mukaisesti saaduista poikkeuksista vesiviljelyeläinten tuotantoa koskeviin sääntöihin.”
            
            
               b) Lisätään 2.2.2 kohdan c alakohtaan virke seuraavasti:
            
         
         
            
               ”Toimijoiden on pidettävä kirjaa näiden tuotteiden käytöstä, mukaan lukien kunkin tuotteen käyttöpäivä tai -päivät, tuotteen nimi, käytetty määrä sekä kyseessä olevien erien/keinoaltaiden/altaiden tiedot.”
            
            
               c) Lisätään 2.3.2 kohtaan virke seuraavasti:
            
            
               ”Toimijoiden on pidettävä kirjaa näiden tuotteiden käytöstä, mukaan lukien tuotteen käyttöpäivä tai -päivät, tuotteen nimi, käytetty määrä sekä kyseessä olevien erien/keinoaltaiden/altaiden tiedot.”
            
            
               d) Lisätään 3.1.2.4. kohta seuraavasti:
            
            
               ”3.1.2.4 Toimijoiden on pidettävä eläinten alkuperästä kirjaa siten, että yksilöidään eläimet/eläinerät, saapumispäivä ja lajityyppi, määrät, luonnonmukainen tai muu kuin luonnonmukainen asema sekä siirtymävaihe.”
            
            
               e) Lisätään 3.1.3.5 kohta seuraavasti:
            
            
               ”3.1.3.5 Toimijoiden on pidettävä kirjaa erityisistä ruokintamenetelmistä, erityisesti rehun nimestä ja määrästä ja lisärehun käytöstä sekä ruokituista eläimistä/eläineristä.”
            
            
               f) Lisätään 3.1.4.3. kohta seuraavasti:
            
            
               ”3.1.4.3 Tautien ennaltaehkäisyä koskevien tietojen kirjaaminen
            
            
               Toimijoiden on pidettävä kirjaa toteutetuista taudinehkäisytoimenpiteistä ja annettava yksityiskohtaiset tiedot viljelytauosta, puhdistuksesta ja vedenkäsittelystä sekä kaikista käytetyistä eläinlääkinnällisistä ja muista loiskäsittelyistä ja erityisesti hoitopäivämäärä, diagnoosi, annostus, hoitoon käytetyn tuotteen nimi, tarvittaessa eläinlääkärin määräys eläinlääketieteellistä hoitoa varten sekä sovellettu varoaika, ennen kuin vesiviljelytuotteita voidaan pitää kaupan ja merkitä luonnonmukaisiksi.”
            
            
               g) Lisätään 3.1.5.3 kohtaan kappale seuraavasti:
            
            
               ”Toimijoiden on pidettävä kirjaa eläinten hyvinvointiin ja veden laatuun liittyvistä seuranta- ja ylläpitotoimenpiteistä. Jos lannoitetaan lampia ja järviä, toimijoiden on pidettävä kirjaa lannoitteiden ja maanparannusaineiden käytöstä, mukaan lukien käyttöpäivä, tuotteen nimi, käytetty määrä ja käyttökohteen sijainti.”
            
            
               h) Lisätään 3.1.6.5 kohtaan kappale seuraavasti:
            
            
               ”Toimijoiden on pidettävä kirjaa tällaisesta käytöstä ja ilmoitettava, onko käyttö tapahtunut a, b vai c alakohdan mukaisesti.”
            
            
               4)Muutetaan IV osa seuraavasti:
            
            
               a) Korvataan 1.4 kohdan a alakohta seuraavasti: 
            
            
               ”a) toteutettava varotoimenpiteet ja pidettävä kirjaa kyseisistä toimenpiteistä;”
            
            
               b) Lisätään 1.7 kohta seuraavasti: 
            
            
               ”1.7 Toimijoiden on pidettävä saatavilla asiakirjatodisteet 25 artiklan mukaisista luvista, jotka koskevat muiden kuin luonnonmukaisten maatalousperäisten ainesosien käyttöä luonnonmukaisten jalostettujen elintarvikkeiden tuotannossa, jos ne ovat saaneet tai käyttäneet tällaisia lupia.”
            
            
               c) Lisätään 2.2.3 kohtaan virke seuraavasti:
            
         
         
            
               ”Toimijoiden on pidettävä kirjaa näiden tuotteiden käytöstä, mukaan lukien kunkin tuotteen käyttöpäivä tai -päivät, tuotteen nimi, tehoaineet sekä käyttöpaikka.”
            
            
               d) Lisätään 2.3 kohta seuraavasti:
            
            
               ”2.3 Toimijoiden on pidettävä kirjaa kaikista elintarviketuotannossa käytetyistä tuotantopanoksista. Kun kyseessä on yhdistelmätuotteiden tuotanto, toimivaltaisen viranomaisen tai tarkastuslaitoksen saatavilla on oltava täydelliset reseptit/kaavat, joista käy ilmi tuotantopanosten ja tuotosten määrät.”
            
            
               5)Muutetaan V osa seuraavasti:
            
            
               a) Korvataan 1.4 kohdan a alakohta seuraavasti:
            
            
               ”a) toteutettava varotoimenpiteet ja pidettävä kirjaa kyseisistä toimenpiteistä;”
            
            
               b) Lisätään 2.4 kohtaan virke seuraavasti:
            
            
               ”Toimijoiden on pidettävä kirjaa näiden tuotteiden käytöstä, mukaan lukien kunkin tuotteen käyttöpäivä tai -päivät, tuotteen nimi, tehoaineet sekä käyttöpaikka.”
            
            
               c) Lisätään 2.5 kohta seuraavasti:
            
            
               ”2.5 Toimijoiden on pidettävä kirjaa kaikista rehutuotannossa käytetyistä tuotantopanoksista. Kun kyseessä on yhdistelmätuotteiden tuotanto, toimivaltaisen viranomaisen tai tarkastuslaitoksen saatavilla on oltava täydelliset reseptit/kaavat, joista käy ilmi tuotantopanosten ja tuotosten määrät.”
            
            
               6)Lisätään VI osaan 2.3 kohta seuraavasti:
            
            
               ”2.3 Toimijoiden on pidettävä kirjaa viinintuotannossa sekä puhdistuksessa ja desinfioinnissa käytettävien tuotteiden käytöstä, mukaan lukien kunkin tuotteen käyttöpäivä tai -päivät, tuotteen nimi, tehoaineet sekä tarvittaessa käyttöpaikka.” 
            
            
               7)Lisätään VII osaan 1.5 kohta seuraavasti:
            
            
               ”1.5 Toimijoiden on pidettävä kirjaa hiivantuotannossa sekä puhdistuksessa ja desinfioinnissa käytettävistä tuotteista, mukaan lukien kunkin tuotteen käyttöpäivä tai -päivät, tuotteen nimi, tehoaineet sekä käyttöpaikka.”